钦定古今图书集成/明伦汇编/氏族典/第160卷 > 韩愈
## 钦定古今图书集成/明伦汇编/氏族典/第160卷 > 韩愈

按《唐书韩愈传》：“愈字退之，邓州南阳人。七世祖茂，后
魏封安定王。父仲卿，秘书郎。愈生三岁而孤，自知读
书，日记数千百言。比长，尽能通六经百家学。擢进士
第。会董晋为宣武节度使，表署观察推官。晋卒，愈从
丧出。不四日，汴军乱，乃去。依武宁节度使张建封，建
封辟府推官。操行坚正，鲠言无所忌。调四门博士，迁”
监察御史。上疏极论宫市，德宗怒，贬阳山令。有爱在
民，民生子多以其姓字之。改江陵法曹参军。元和初，
权知国子博士，分司东都，三岁为真，改都官员外郎，
即拜河南令，迁职方员外郎。华阴令柳涧有罪，前刺
史劾奏之，未报而刺史罢。后刺史按其狱，贬涧房州
司马。愈过华，以为刺史阴相党，上疏治之。既，御史覆
问，得涧赃，愈坐是复为博士。既才高数黜，官又下迁，
乃作《进学解》以自谕。执政览之，奇其才，改比部郎中、
史馆修撰，转考功、知制诰，进中书舍人。初，宪宗将平
蔡，命御史中丞裴度使诸军按视。及还，且言贼可灭，
愈亦奏言之，执政不喜。会有人诋愈在江陵时为裴
均所厚，均子锷素无状，愈为文章字命，锷谤语嚣暴，
由是改太子右庶子。及度以宰相节度彰义军，宣慰
淮西，奏愈行军司马。愈请乘遽先入汴，说韩弘使叶
力。元济平，迁刑部侍郎。宪宗遣使者往凤翔，迎佛骨
入禁中，愈上表谏争，贬潮州刺史。既至潮，以表哀谢。
帝得表颇感悔，乃改袁州刺史。召拜国子祭酒，转兵
部侍郎。镇州乱，杀田弘正而立王廷凑，诏愈宣抚归，
转吏部侍郎。时宰相李逢吉恶李绅，欲逐之，遂以愈
为京兆尹、兼御史大夫，特诏不台参，而除绅中丞。绅
果劾奏愈，愈以诏自解。其后文剌纷然，宰相以台府
不协，遂罢愈为兵部侍郎，而出绅江西观察使。绅见
帝，得留，愈亦复为吏部侍郎。长庆四年卒，年五十七赠礼部尚书，谥曰“文。”愈性明锐，不诡随，与人交，始终
不少变，成就后进士，往往知名。经愈指授，皆称“韩门
弟子。”